送宇文德濟解綿竹丞
作者：李流謙
朝代：宋

paragraphs: 陋哉紈綺習，染人甚脂膏。
傾五湖三江，未易濯穢臊。
冰霜竹林游，糞土戎與濤。
富貴比貧賤，所去寧一毛。
公家全盛時，束带轄百寮。
朱輪照華欀，龜紫映翠貂。
綠幘走童奴，清彈沸娥媌。
連牀不同夢，君乎吾願交。
一覘鸞鶴姿，頗疑出衡茅。
神駒足萬里，威鳳心九臯。
夜窗四壁空，抱卷燈屢挑。
往往出妙語，遺音叶咸韶。
於此定不凡，舉步即扶摇。
朅來署紙尾，丞哉嘆徒勞。
官事竟何如，亦似是馬曹。
置之勿復問，朝爽西山高。
北風送征驂，擾我心鬰陶。
判此別袂難，愧彼漆與膠。
君去千仞岡，我歸一枝巢。
升沉何必恨，書來慰蕭條。